Ацэньвалі працы ўдзельнікаў сапраўдныя аматары фотасправы: адзін з сааўтараў праекта і яго пастаянны член журы Антон Сцяшко, фатограф газеты “Звязда” Надзея Бужан і фатограф партала TUT.by Сяргей Балай. Не стану прыхоўваць, вырашалі яны доўга і ўпарта, да кожнай творчай задумы ставіліся сур’ёзна. Цягам няпростых абмеркаванняў была вызначана тройка пераможцаў і найлепшыя фатографы ў асобных намінацыях. Абсалютным пераможцам “Фотавеламарафона БДУ – 2015” стала Марына Сіманава, якая атрымала сертыфікат на 2 000 000 беларускіх рублёў для набыцця фота-, вела- ці любой іншай тэхнікі, на другім месцы апынулася Елізавета Радына (узнагарода – сертыфікат на 1 000 000 рублёў), а на трэцім – Павел Самалазаў (сертыфікат на 500 000 рублёў). Закрыццё праекта адбывалася ва ўтульнай аўдыторыі Інстытута журналістыкі БДУ, дзе ў нефармальнай атмасферы ўдзельнікі знаёміліся, гулялі, а таксама глядзелі конкурсныя фотаздымкі і прымалі падарункі ад спонсараў.